Mat Tudung

Mat Tudung merupakan sebuah filem komedi Malaysia 2014 arahan Waan Hafiz terbitan Showbiz Productions. Ia dibintangi oleh Fizz Fairuz, Nelydia Senrose dan Izzue Islam, ditayangkan pada 28 Julai 2014.

Plot
Mengisahkan seorang mat rempit bernama Johari yang telah jatuh cinta kepada gadis bertudung yang sukar didekati bernama Zizie. Bagi mendapatkan Zizie, Johari telah menyamar sebagai 'adik perempuan' Johari iaitu gadis bertudung bernama Johanna. Zizie akhirnya mula terbuka untuk mengenali Johari dan akhirnya seluruh keluarga Zizie menyukai Johari dan Johanna dalam masa yang sama. 

Pelakon
 Fizz Fairuz sebagai Johari/Johanna
 Nelydia Senrose sebagai Zizie
 Izzue Islam sebagai Azhar/Azharina
 Harun Salim Bachik sebagai Datuk Meor
 Rosnah Mat Aris sebagai Datin Hani
 Munir Phyne Ballerz sebagai Zameer
 Radhi Khalid sebagai Datuk Jeffri
 Ilya Buang sebagai Encik Halim
 Jihan Muse sebagai Fara
 Kasri Harlili sebagai Zul
 Hapil Hanizan sebagai Amir

Penerbitan
Mat Tudung diarahkan oleh Waan Hafiz dan diterbitkan oleh Showbiz Productions yang sebelum ini menerbitkan filem Hantu Kapcai (2012). Kos pembikinan filem ini berjumlah RM1.5 juta termasuk promosi.

Fizz Fairuz yang terkenal dengan peranan televisyen dan filem, memegang watak sebagai Johari, seorang mat rempit yang menyamar sebagai Johanna. Semasa filem ini diterbitkan Fizz bertengkar dengan pengarahnya, Waan Hafiz kerana tidak berpuas hati dengan tindakannya memasukkan beberapa babak yang dirasakan tidak perlu dimuatkan dalam Mat Tudung. Nelydia Senrose yang terkenal dengan peranan lakonannya seperti Setia Hujung Nyawa memegang watak sebagai Zizie. Penggambaran filem ini dijalankan selama 13 hari di Kuala Lumpur, Putrajaya dan Port Dickson.

Keluaran dan sambutan
Mat Tudung dikeluarkan pada 28 Julai 2014 semasa sambutan Hari Raya Aidilfitri, serentak dengan Tembus arahan Ahmad Idham.

Mohd Al-Qayum Azizi mengulas untuk mStar Online menyifatkan Mat Tudung sebagai “…sebuah karya yang menghiburkan dan paling penting ia bakal mendapat sambutan daripada penonton kerana genre yang diangkat memang menjadi kegemaran rakyat Malaysia.”

Muzik
Lagu tema filem ini, "Bidadari" dinyanyikan oleh Tyco. Ia dicipta dan ditulis oleh Edry Abdul Halim.

Rujukan

Pautan luar


Kategori:Filem 2014
Kategori:Filem Malaysia tahun 2014
Kategori:Filem komedi Malaysia
Kategori:Filem arahan Wan Hafiz